बीएसई का 30 शेयरों वाला संवेदी सूचकांक सेंसेक्स 108.63 अंक यानी 0.38 फीसदी चढ़कर 28,532.11 अंक पर पहुँच गया। पिछले कारोबारी दिवस में तीन दिन की तेजी खोता हुआ लुढ़क गया था। नेशनल स्टॉक एक्सचेंज (एनएसई) का निफ्टी भी 35 अंक अर्थात् 0.40 फीसदी मजबूत होकर 8,809.65 अंक पर पहुँच गया। विदेशी बाजारों में आज सकारात्मक रुख रहा। एशिया में हांगकांग का हैंगसेंग 0.45 प्रतिशत, दक्षिण कोरिया का कोस्पी 0.28 प्रतिशत तथा चीन का शंघाई कंपोजिट 0.14 प्रतिशत की बढ़त में रहे। हालाँकि, जापान के निक्की में मामूली 0.01 प्रतिशत की गिरावट रही। यूरोपीय बाजारों में ब्रिटेन का एफटीएसई शुरुआती कारोबार में 0.79 प्रतिशत तेज हुआ। बीएसई की मँझौली एवं छोटी कंपनियाँ भी फायदे में रहीं। मँझौली कंपनियों का सूचकांक मिडकैप 0.49 फीसदी चढ़कर 13,230.94 अंक पर तथा स्मॉलकैप 0.36 फीसदी उछलकर 12,644.06 अंक पर पहुँच गया। बीएसई में कुल 2,895 कंपनियों के शेयरों में कारोबार हुआ। इनमें 1,528 के शेयर फायदे में रहे जबकि 1,198 के गिर गये। 169 कंपनियों के शेयरों के भाव स्थिर रहे। एनएसई में कुल 1,499 कंपनियों के शेयरों में कारोबार हुआ जिनमें 801 बढ़त में, 618 गिरावट में तथा 80 स्थिर रहे।